Für d Amtsperiode vo 1997 bis 2001 het sich dr Baasler Regierigsroot as äine vo vier Schwerpünkt d «Bevölkerigs- und Stadtentwigglig» zum Ziil gsetzt. In däs Zämmehang isch dr Regierigsroot denn au zum s Thema Integrazioon choo. Bis denn het im Kanton bi dr Integrazioonspolitik dr klassisch Defizitaasatz gulte, wo aagnoo het, ass bi de Migrante e Hufe müess noochghoolt wärde und mä sich druf konzentriert het, die Defizit unf Brobleem bi dr Integrazioon abzschaffe. 1999 het dr Baasler Regierigsroot dr Ethnologin Rebekka Ehret vo dr Uni Baasel dr Ufdraag gee, e Läitbild und Handligskonzäpt für d Baasler Integrazioonspolitik uszarbäite. Das het e komplette Richdigswäggsel bedütet, wil mä vo jetz aa noch em «ressurseorientierte Potenzialaasatz» vorgange isch. D Defizit bi dr Integrazioon si nüm as Brobleem vo de Migrante aagluegt worde und mä het welle d Fähigkäite und s Potenzial vo de Migrante usznütze, wie öbbe iiri Meersprochigkäit und die interkulturelle Kompetänze, zum Bischbil für «cultural brokers». Es het e Joor brucht, zum das Dokumänt mit sine 22 Site uszarbäite und mee as 170 spezifischi Fachgrubbe und Migrante häi mitgschafft. 2001 het dr Grooss Root mit ere groose Meerhäit beschlosse, s nöije Läitbild umzsetze. Das isch vom früener Drogedelegierte vo dr Stadt Baasel, vom Thomas Kessler, gmacht worde, wo sit 1998 dr Boste vom Integrazionsbeufdragte het.